Vruntlyke grote und wes ik gudes vormach tho juwer beheglicheit. Wetet, leven vrundes, dat my Godike Vestfal und Hans Sussy hebben tho kennende gegeven, dat see gewarnet sin und vare dregen, umme dat see de tidhinghe herbrachten in deme vorjare, dat juwe ersamheit van juwen rathuse vorkyndiget hebben des erwerdigen heren des mesters bot, dat nemant brotkorn uppe de Ryssen vøren scholde by vorborynge des gudes. Hirumme, leven vrundes, isset sake dat desse ergenantten Hannes und Godike juwer ersamheit icht tho wnwillen sin gewesen darmede, dat see na gesecht hebben, dat juwe ersame vorsichtticheit thobeforen openbarliken vorkyndiget hebben, dat gy en dat vorgefven umme myner bede willen, wentte see sik des nicht bet vorstunden; isset ofwer sake, leven vrundes, dat juwer ersamheit gwtdynkket, dat see dar jenigerleiie recht wmme liden scholen, dat gy my dat enkkede thoscriwen, dat recht børet en hir tho stande. Item, leven vrundes, isset sake dat jemant her Kost van Borsten thogelecht heft, dat hee my icht thogeboden heft van dessem vorgescreven bode des erwerd[ig]en mesters edder ok dat deme kopmanne kegen mach sin, de deit my her Kost vele tho kort, anders also vele, also juwes ersam[en] rades breff wttwise[t,] den gy my in den vorjare sanden. Hirvan begere ik ein vruntlik antwarde mit den ersten. Gode almechttighe siit befolen tho ewigen tiden. Gescreven tho Wiborgh, wnder mynen ingesegel, des mandages negest vor suntte Bertolmei am jare 37. By my Karl Kerstensson, hovetman tho Wiborgh. Adress: Den ersamen vorsichttigen wisen luden, borgermesteren und ratmannen tho Reval, kome desse breff mit erwerdicheit etc.